Bylmoorde: Uitspraak sal uitgestel wordHenri van Breda in die hof 12 Februarie) Foto: ANA Uitspraak in die hofsaak van die moordbeskuldigde Henri van Breda sal na verwagting Dinsdag in die Wes-Kaapse hooggeregshof uitgestel word. Regter Siraj Desai sou na verwagting sy uitspraak op 23 April lewer, maar Van Breda sal Dinsdag in die hof verskyn om die saak uit te stel, het Eric Ntabazalila, woordvoerder van die Nasionale Vervolgingsgesag, gesê. Van Breda word daarvan beskuldig dat hy sy ouers, Martin en Teresa, en broer Rudi vermoor het. Hy staan tereg op ŉ aanklag van poging tot moord op sy sussie Marli, wat in daardie stadium 16 jaar oud was, en die aanval oorleef het. Die staat voer aan sy het oorleef “danksy ŉ wonderwerk, eerder as ŉ ligter aanval”. Die gesin is in Januarie 2015 by hul huis op die De Zalze-landgoed in Stellenbosch met ŉ byl aangeval. Van Breda beweer ŉ inbreker, gewapen met ŉ byl en ŉ mes, het gelag toe hy die gesin aangeval het. Hy ontken skuld op alle aanklagte teen hom.